Sporočilo za medije

**Zaključuje se simpozij kliničnih psihologov o povezanosti nasilja**

**in duševnega zdravja**

Simpozij kliničnih psihologov, Šalijevi dnevi, se je odvijal v Mariboru

*Maribor, 24. marec 2023* - **V prostorih UKC Maribor se danes zaključuje dvodnevni strokovni simpozij slovenskih kliničnih psihologov in psihologov v zdravstvu, 1. Šalijevi dnevi, v organizaciji Zbornice kliničnih psihologov Slovenije. Govorili so o nasilju in duševnem zdravju, o tem so spregovorili z domačimi in tujimi strokovnjaki, kot sta Corine de Ruiter in Luciano Giromini. Opozarjajo, da so klinični psihologi ključni pri dobri diagnostični oceni nasilja, saj lahko samo na tej podlagi načrtujejo ustrezne psihološke ukrepe.**

O tem, kako pomembna so takšna strokovna srečanja in poglabljanje znanja, govori tudi dejstvo, da je bil simpozij polno zaseden že nekaj časa pred začetkom. Predsednica zbornice, **dr. Sana Čoderl Dobnik** opozarja, da je nasilje v družbi vedno bolj prisotno: *“V času epidemije se je po podatkih slovenske policije povečalo število kaznivih dejanj v partnerskih razmerjih, družinah in tudi nasilje nad otroki.Tudi podatki za lansko leto govorijo o povečanju števila mrtvih ali hudo poškodovanih zaradi nasilja. Klinični psihologi se pri svojem diagnostičnem in terapevtskem delu srečujemo z nasiljem v različnih oblikah. Vedno raziskujemo dejavnike, ki so v ozadju vedenja storilcev ali njihovih žrtev. To je lahko prehodna psihična stiska, povezana z obremenjujočimi zunanjimi okoliščinami, lahko pa je nasilje del osebnostne patologije ljudi ali različnih duševnih motenj. Zato je zelo pomembno, da je ocena nasilja diagnostično točna. Zgolj na podlagi tega je možno načrtovati ustrezne psihološke terapevtske ukrepe.”*

Prav tem temam so se posvetili v programu simpozija, kjer sta bila osrednja predavatelja ugledna strokovnjaka iz tujine. **Dr. Corine de Ruiter** je predavala o nasilju v družini in vplivu na duševno zdravje, o dejavnikih tveganja, o preprečevanju in tudi o zdravljenju. **Dr. Luciano Giromini** je pripravil predavanje o ocenjevanju verodostojnosti poročanja o psiholoških težavah na podlagi samoocene. **Dr. Polona Matjan Štuhec** je spregovorila o povezavi med nasiljem in psihološko travmo. O obravnavi nasilja znotraj ustanov je na delavnici delil znanje **mag. Miran Pustoslemše**k, vodja Enote za forenzično psihiatrijo UKC Maribor. **Mitja Muršič** iz Svetovalnega centra za otroke, mladostnike in starše Maribor pa je spregovoril o medvrstniškem nasilju.

Zbornica kliničnih psihologov Slovenije želi s prvim simpozijem slovenskih kliničnih psihologov in psihologov v zdravstvu, Šalijevimi dnevi, odpreti prihodnost bienalnim strokovnim srečanjem. Posvečena so predlani umrlemu profesorju Borutu Šaliju, pionirju klinične psihologije na Slovenskem.

Častno pokroviteljstvo simpozija je prevzela ministrica za pravosodje, dr. Dominika Švarc Pipan. Na dogodku so podelili tudi častna priznanja Zbornice kliničnih psihologov Slovenije.

\*\*\*

Fotografije:

<https://drive.google.com/drive/folders/1dmLE3RU8mSrQwG87hU4I5itgXf2RJ60h?usp=share_link>

Zvočni izjavi dr. Sane Čoderl Dobnik:

ŠALIJEVI DNEVI 1

<https://drive.google.com/file/d/1ykOERF81BGOOudgVTn6UbGhaL09kA07O/view?usp=share_link>

ŠALIJEVI DNEVI 2

<https://drive.google.com/file/d/1bqhJjyM1M0YJAO75aw76wWiLyBRewsug/view?usp=share_link>

Več informacij:

Mojca Štubljar

mediji@klinicna-psihologija.si

040 683 339